arnastofnun/IGC-2024 huggingface dataset:
Ítrekaðar áminningar

Ísland sætir ítrekuðum áminningum vegna vanefnda á alþjóðlegum samningum, sem landið hefur tekizt á herðar. Einkum standa lýðræðislegar endurbætur fastar í koki íslenzkra siðvillinga í pólitík. Enn einu sinni erum við skömmuð fyrir að jafna ekki kosningarétt kjördæma. Nú eru áminningunum farnar að fylgja hótanir um refsiaðgerðir. Sama gildir um loforð um aðgerðir gegn spillingu. Einnig þar hafa íslenzk stjórnvöld dregið lappirnar. Þetta er til skammar. En skýrir líka, hvers vegna bófaflokkum í pólitík er svona illa við aðild að Evrópusambandinu. Aðildin mun þrengja svigrúm bófaflokkanna til að reka gerræði í stað lýðræðis.
Skiptum út bossunum

Ekki er óæskilegt og afleitt að hækka stjórnarlaun NÚ. Alltaf afleitt, burtséð frá tíma. Sigmundi Davíð finnst hækkunin óþægileg, því að fólk tekur eftir henni. Vegna þvergirðings atvinnurekenda í kjaradeilum líðandi stundar. Væru líka afleit utan tíma kjaradeilna. Laun stjórnarmanna, forstjóra og annarra yfirmanna í atvinnurekstri eru of há í samanburði við lág laun almennings. Með lágum launum eru atvinnurekendur að flytja hluta launakostnaðar yfir á velferð ríkisins. Eins og þeir heimta nú, að ríkið „komi að“ yfirstandandi kjaradeilu. Aumingjar geta ekki rekið fyrirtæki skammlaust. Skipta þarf út atvinnurekendum.
Kristni skríllinn

Árið 391 hagaði kristinn skríll í Alexandríu sér eins og skríll íslamista gerir núna. Réðist á Hypatíu, mesta stærðfræðing og stjörnufræðing þess tíma, og fló hana lifandi. Brenndi heimsins mesta bókasafn, sem átti heimsins eina eintak af tugþúsundum bóka. Uppþot bókstafstrúar markaði lok grískrar menningar og leiddi inn þúsund ár af kristilegu bulli miðalda. Múslimar varðveittu margt af grískri þekkingu á þessum myrkustu öldum Evrópu. Vestræn menning fór fyrst með prentvél Gutenberg árið 1450 fram úr grískri menningu. Setti trúarbrögð á hliðarspor, þar sem kristni hefur æ síðan verið. Bókstafstrú á ritningu er hreint eitur.
Vígamenn undir trúarslæðu

Sem betur fer eru kristnir brjálæðingar fáir á vesturlöndum og hafa víðast hvar lítil áhrif. Íslamskir brjálæðingar eru hins vegar fjölmargir í löndum múslima. Þeir ráða miklu í sumum löndum og njóta víðar fylgis. Einkum vaða þeir um Írak og Sýrland, taka fólk af lífi og eyða minjum um menningarsögu heimsins. Hvorki kristnir né múslimar ábyrgjast vígamenn undir slæðu trúar. Afneitunin er þó sýnilegri og illvígari í löndum múslima og það er mál múslima allra. Að mestu kemur vígamennska sértrúarsafnaða niður á þjóðum múslima, en hún teygir þó arma sína til vesturlanda. Leiðir þar til spennu í samfélaginu og haturs á múslimum.
Banksterar og pólitíkusar

Íslenzka hrunið og kreppur í útlöndum stöfuðu af skorti á eftirliti og aðhaldi með ábyrgðarlausum banksterum. Pólitíkusar og banksterar deila sökinni jafnt. Til áhrifa í bönkum komast eingöngu siðblindingjar, það sýnir sagan trekk í trekk. Með alla þessa peninga í höndunum valda þeir margfalt meira tjóni en nokkrir aðrir ævintýradólgar. Það sýnir sagan trekk í trekk. Pólitíkusar taka gráðugir við peningum bankstera til að kosta prófkjör og kosningar. Í þágu banksteranna draga þeir úr opinberu eftirliti og gelda það á ýmsan hátt. Það er krónískur vandi lýðræðis, að pólitíkusar ganga fyrir peningum frá banksterum.
Tífalt fyrir innvígða

Meðan atvinnurekendur fullyrða, að bara sé svigrúm fyrir 3,3% kauphækkun fólks, hækka stjórnarlaun í Granda um 33%. Tíu sinnum stærra svigrúm er þannig fyrir hina innvígðu. Sýnir fáránleika fullyrðingarinnar um, að atvinnulífið þoli bara 3,3% hækkun, annars fari allt í steik. Láglaunafólki er kennt um óðaverðbólgu, sem samtök atvinnurekenda hóta. Jafnframt eru uppi kröfur um, að ríkið „komi að samningunum“, það er niðurgreiði samningana. Framganga atvinnurekenda hvetur almenning væntanlega til að láta ekki deigan síga. Ekki veit á gott, að allir verkalýðsrekendur eru vita málstola, aðrir en Vilhjálmur Birgisson á Skaganum.
Lítið brot í húsi

Bjarni Benediktsson vill, að þú haldir, að keyptur verði listi yfir íslenzka reikningseigendur í skattaskjólum. Er villandi, samþykkt hefur verið að kaupa lista sex nafna úr gögnum um HSBC-bankann. Einnig segist skattrannsóknastjóri hafa brezkan lista tíu nafna. Ekkert kemur fram um franska listann, þar sem íslenzku nöfnin eru margfalt fleiri. Eva Joly bauðst til að hafa milligöngu um, að hann fengist ókeypis. Fjármálaráðherra og skattrannsóknastjóri þegja þunnu hljóði um þann lista, sem skiptir margfalt meira máli. Þess vegna er ótímabært að hefja fagnaðarlæti út af þeim sextán nöfnum, sem sögð eru vera komin í hús.
Bara vitað um nafnið

Þótt ríkisstjórnin sé að mestu skipuð bjánum, gera menn sér þó grein fyrir, að vanda þurfi útgönguskattinn. Forsætisráðherra hefur lagt það til málanna, að sá heiti stöðugleikaskattur. Ekki er skatturinn verri fyrir það. Mikilvægari eru ýmis hliðaratriði til að hindra kollhnísa og jarðskjálfta í peningamálum. Ekki má verða áhlaup á krónuna og gengi hennar má ekki bila. Ekki dugir að velta herkostnaðinum yfir á láglaunafólk og velferðarfólk. Kjör þess eru komin undir þolmörk. Ekki dugir að taka á afmörkuðum hluta, heldur ber að skipuleggja málið í heild. Það eitt fréttist nú af skattinum, að forsætis skipti um nafn á honum.
Stutt lýsing á vanda

Laug ítrekað og feitt um námsferil sinn.

Lofaði öllu fögru og segist hafa efnt það allt.

Gerir orð eigin fulltrúa að leyniskýrslu hrægamma.

Blæs sig út af þjóðrembu og óskammfeilnu lýðskrumi.

Þolir enga samræðu, aðeins eigin einræðu.

Segist ofsóttur af fjölmiðlum og álitsgjöfum.

Er langtímum saman í felum fyrir umhverfi sínu.

Hver er vandi þess, sem þjáist af ofangreindu?

Í hvernig fötum er keisarinn?

Hver þorir að segja bannorðin, sem eru tabú?
Verra en Mogginn

Fréttablaðið birti í gær aðalfrétt á forsíðu um reiðhjólahjálma Eimskips. Hún fjallar með misvísandi orðalagi um pantaða skoðanakönnun. Umræðan um hjálmana hefur eingöngu snúist um auglýsinguna á þessum hjálmum. Könnunin snýst samt ekki um auglýsinguna, heldur um aðild Kiwanis. Morgunblaðið sagði hins vegar heiðarlega, hversu villandi orðalag spurningarinnar var. Fréttablaðið var á klúran hátt að reyna að segja, að ljótt væri að hafna hjálmunum. Fréttablaðið hefur versnað ört á síðustu vikum. Ber þess merki, að fagleg sjónarmið ráða ekki ferð í vali og framsetningu frétta. Sjáið líka forsíðufréttir blaðsins síðustu daga af Ólamálinu í Hæstarétti.
Sérstæð hegðun

Hvaða orð lýsir þessari sérstæðu hegðun?: Maður nokkur lýgur feitt um námsferil sinn. Sér óvini í hverju horni. Er mest í felum fyrir þeim og lætur engan ná í sig. Kemur fram stöku sinnum og froðufellir af þjóðrembu, paranoju og einkum þó af óskammfeilnu lýðskrumi. Lofar öllu fögru og ímyndar sér, að hann hafi efnt öll sín loforð. Fullyrðir það raunar blákalt, rétt eins og hann komi af annarri plánetu. Vel getur verið, að sérfræðingar, sem eru fróðir í flokkunum flókinna fyrirbæra, geti sagt okkur, hvað amar undir niðri að honum. Hitt er þó ljóst, að það er hann, sem amar að þjóðinni. Kannski er það bara hún, sem er galin.
Í eigin draumaheimi

Formaður Framsóknar og forsætis er „galinn“. Þar með lýsi ég ekki skilgreindum sjúkdómi samkvæmt flokkunum geðlækna, sálfræðinga eða sálkönnuða. Að baki þess er engin skammstöfun, sem fletta má upp í Wikipedia. Menn horfa margir á orð Sigmundar Davíðs, fórna höndum og segja: Hann er ekki í lagi, hann er galinn. Í gamla daga byrjaði hann á að ljúga feitt um ferilinn. Æ síðan hefur hann verið sambandslítill við veruleikann. Nú gerir hann orð fulltrúa síns að leyniskýrslu hrægamma. Lifir í eigin draumaheimi og vaknar stundum upp til að kvarta yfir réttmætri gagnrýni. Trúir á eigin mikilfengni, en er bara nytsamur bötler hjá bófaflokki Bjarna Benediktssonar.
Fagna sjónhverfingu

Á flokksþingi Framsóknar þóttist forsætis vitna í hrægamma um varðstöðu hennar gegn ásælni þeirra. Fljótlega kom í ljós, að hann var að vitna í orð Ásmundar Einars Daðasonar, eigin aðstoðarmanns. Þau birtust í fréttabréfi Einars Karls Haraldssonar, almannatengils Glitnis. Leyniskjal leiðtogans mikla um leiðtogann mikla reyndist bara aðstoðarmaður leiðtogans mikla. Þessu fagnaði þingheimur á þingi flokksins um helgina, enda tæplega annað í boði. Leiðtoginn mikli segist hafa efnt öll sín loforð, þótt aðrir sjái slíks engin merki. Sjónhverfingar eru framsóknarmönnum gleðiefni, enda er fátt þar til þess fallið að gleðja fávísa.
Menntun á að mennta

Hægri hönd forseta Alþýðusambandsins segir, að skólakerfið eigi að vinna með atvinnulífinu. Það er rangt eins og annað, sem verkalýðsrekendur hafa meðtekið af of náinni sambúð við atvinnurekendur. Markmið skólakerfisins á að vera að mennta. Minna máli skiptir, hvort lokapróf er tekið í þessari grein eða hinni. Lengi var brezka ríkið rekið af útskrifuðum sérfræðingum í grískum og latneskum bókmenntum. Ekki er unnt að sjá, að einhver tilgreind tæknileg menntun hefði hentað betur. Engin leið er að átta sig á, hvaða sérfræði verður mikilvægari eða lítilvægari eftir marga áratugi. Fólk lærir af reynslu sinni, það er bezt.
Hættulegur nágranni

Nú eru Norðurlönd búin að skilgreina Rússland að nýju sem hættu við heimsfrið og sérstaka ógnun við norðurslóðir. Ísland stóð með öðrum að þeirri ákvörðun. Nú er spurning, hvað gert verði við helzta umboðsmann og stuðningsmann Pútins Rússlandsforseta hér á landi. Mun Gunnar Bragi Sveinsson setja öryggisvakt á Ólaf Ragnar Grímsson, hlera síma hans og hafa á honum aðrar gætur? Greinilegt er, að stóraukin fyrirferð Pútíns hefur rekið fleyg gegnum miðjuna á Undralandi Framsóknarflokksins. Nú ríður á, að hinn þjóðrembdi flokkur láti hinn mikla og ástsæla leiðtoga flokksins segja sér, til hvaða ráða verði að grípa í stöðunni.
Jarðhiti og dauðsföll

Samband er á milli fjölgunar dauðsfalla á höfuðborgarsvæðinu og aukins styrks brennisteinsvetnis frá jarðhitavirkjunum í nágrenni þess, samkvæmt niðurstöðum nýrrar rannsóknar. „Þessi rannsókn gefur vísbendingu um, að það sé eitthvað að gerast og það þurfi að skoða þetta betur,“

SEGIR Ragnhildur Finnbjörnsdóttir. Hún er að skrifa doktorsritgerð um málið. Samkvæmt þessu notar Orkuveitan íbúa svæðisins sem tilraunadýr, hugsanlega með lífshættulegum afleiðingum. Þarf ekki að stinga við fótum? „Við erum í raun mjög aftarlega á merinni á Íslandi með að skoða áhrif loftmengunar á heilsu. Norðurlöndin eru miklu duglegri …“
Flokksþing Undralands

Flokksþing Undralands er haldið um helgina. Fram kom, að sérfræðingar á vegum hrægamma væru búnir á sálgreina formanninn. Hefðu borgað 18 milljarða til að hafa flesta lagatækna, almannatengla og nokkra blaðamenn og álitsgjafa á kaupi. Við að ofsækja Sigmund Davíð. Að gjaldeyrishöftin væru á útleið í vor, þvert ofan í varfærni Bjarna Benediktssonar. Fundarmenn Undralands voru sælir með, að SDG hefði efnt öll kosningaloforðin. Þar á meðal tekið 300 milljarða af vondu hrægömmunum. Miklir menn erum við, sögðu vænisjúkir fundarmenn. Og mestur allra er hinn mikli og ástsæli næstum-doktor í skipulagsfræðum, sem enn er risinn úr rekkju.
Ævisaga gervidoktors

Sigmundur Davíð er dauft menntaður pabbastrákur, sem ráfaði án árangurs milli erlendra háskóla. Skreytti sig með stolnum próffjöðrum, þegar pabbinn keypti handa honum Framsóknarflokkinn. Sá flokkur var þá hlynntur nýrri stjórnarskrá og aðild að Evrópusambandinu. Gervidoktorinn sneri stefnunni þveröfugt og gerði Framsókn að þjóðrembdum afturhaldsflokki. Þar á ofan lofaði hann að ná tugum milljarða af hrægömmum og afhenda þrautpíndum skuldurum. Þeir gerðu hann strax að forsætis. Þar hefur hann hægt um sig, mest verið týndur. Af og til rís hann úr rekkju til að kvarta yfir gagnrýnendum, sem aldrei geta látið hann í friði.
Hrunin heilbrigði

Heilbrigðiskerfið er hrunið. Var lengst af gallað, til dæmis voru tannlækningar og eru enn á kostnað sjúklinga. En nú er hrunið ekki á einstökum sviðum, heldur almennt. Biðlistar lengjast hratt, eru farnir að valda fólki heilsutjóni og jafnvel ótímabæru andláti. Löngu biðlistarnir líkjast engu í nálægum löndum. Nú bíður fólk þrjú ár eftir augasteinaskiptum, tiltölulega fljótlegri aðgerð. Ríkt fólk fær augasteinaskipti strax í dag. Þannig er orðið tvenns konar heilsufar, hinna ríku og svo hinna, sem mega éta það, sem úti frýs. Fyrri ríkisstjórn hélt nokkurn veginn í horfinu, en græðgisvædda stjórnin stefnir hratt út í ógæfuna.
„Flekklaus“ ojbarasta

Leifar spillingar Hönnu Birnu eru í stofnunum ráðuneytisins. Hrakti grandvaran embættismann úr starfi lögreglustjóra. Skipaði í staðinn þá, sem hafði aðstoðað hana við lögbrot. Um glæpinn sagði Sigríður Björk Guðjónsdóttir: „Ef ráðuneytið biður um eitthvað, þá fær ráðuneytið það, sem það biður um. Í fyrsta lagi vissi ég ekki að hann hefði ekki rétt á að fá þetta. Hann hringir fyrir ráðherra. Hann hringir fyrir ráðuneytið.“ Þetta er víst það, sem hinn nýi lögreglustjóri kallar að hafa „flekklausan feril“, ojbarasta. Nýi lögreglustjórinn hefur vikið grandvörum aðstoðarlögreglustjórum til hliðar. Skemmda eplið eitrar út frá sér.
Tímir Sölvi ekki?

Nýir lífeyrisþegar eru að byrja að átta sig á, að áunninn lífeyrir veitir þeim ekki neitt, sem þeir fengju ekki án hans. Greiðslur úr lífeyrissjóðum dragast nefnilega frá greiðslum frá Tryggingastofnun ríkisins. Gæludýr verkalýðsrekenda og atvinnurekenda stela peningum almennings til að hossast í ýmsum fjárglæfrum. Reka fyrirtæki, sem eru fjandsamleg starfsfólki sínu og borga ekki mannsæmandi laun. Það eru nú öll afrek sjóðanna, svo einfalt er það. Reyni menn að losna úr þessari ánauð, eru þeir úthrópaðir af Guðmundi Gunnarssyni. Skil vel, að Sölvi Tryggvason, sem á hvorki hús né bíl, neiti að borga afgjald til lénsherranna.
Háskóli í siðvillu

Viðskiptafræðideild Háskóla Íslands vill losna við sjúkling í banalegu, lætur semja sálfræðiálit og rekur starfsmanninn. Hann telur vegið að sér í álitinu. Háskólinn þrætir fyrir, en Úrskurðarnefnd um upplýsingamál hrekur það. Einnig segir nefndin, að starfsmaðurinn eigi samkvæmt upplýsingalögum að fá eintak af álitinu. Háskólinn neitar að fara eftir lögunum, því það „kæmi sér mjög illa fyrir deildina og háskólann í heild“. Háskóli Íslands fær dýrustu lögmannsstofu landsins til að stefna starfsmanninum fyrir dómstól til ógildingar á niðurstöðu Úrskurðarnefndar. Vantar ekki suma mannasiði hjá Kristínu Ingólfsdóttur rektor?
Eitrað augnaráð Evrópu

Þegar allt er í steik, hugga afneitarar sig við ímyndaðan vanda. Komið hefur í ljós, að kjósendur Framsóknar verða fyrir ónæði af erlendum ferðamönnum. Telja sig ekki fá pláss á veitingahúsum og kaffihúsum af þeirra völdum. Gaman hefði ég af að sjá þá kjósendur ráfa árangurslaust milli staða, þeir eiga varla betra skilið. Kannski líta þeir svona óþriflega út, með mosann í skegginu. Auðvitað getur verið hætta á, að hinir hræðilegu útlendingar ávarpi kjósendur Framsóknar á öldurhúsum. Það gæti talizt vera hinum síðarnefndu andlegt áfall. Alltaf er heilsuspillandi, þegar menn mæta augnaráði frá eitraðri Evrópu. Hvar er Guðni?
Endurbæta gamla trikkið

Gamla trikkið var að einkavinavæða ríkiseinokun og græða milljarð á hverju ári, samanber Kögun. Nýi snúningurinn á trikkinu er að búa fyrst til ríkiseinokun og einkavinavæða hana síðan. Þannig varð til hugmyndin um Auðkenni. Skuldaþrælar voru skyldaðir til að koma sér upp óþörfu rafrænu skilríki. Til viðbótar við auðkennislykil, veflykil skattstofu og önnur rafræn skilríki. Svo var ákveðið að taka upp fast mánaðargjald. Og bingó, milljónir streyma inn. Einkavinavæðing lætur svipuna ganga á skuldaþrælum. Svonefnd frjálshyggja er einkavinavæðing ríkiseinokunar. Pilsfalda-kapítalismi leysir frjálsa markaðshyggju af hólmi.

Náttúrupassinn átti að vera annað trikk af þessu tagi, en heimskum ráðherra tókst ekki að höndla svindlið.
Landráð og þjóðníð

Hópar stjórnmálamanna berjast fyrir spillingu lands og náttúru í þágu stóriðju. Þá köllum við réttilega landráðamenn. Sömu hópar berjast fyrir flutningi tekna frá fátækari helmingi þjóðarinnar í vasa þessa eina prósents, sem fjármagnar þæga pólitíkusa. Þá köllum við réttilega þjóðníðinga. Allir vita, að verið er að tala um þingmenn Sjálfstæðisflokksins og Framsóknarflokksins. Svona tal um landráðamenn og þjóðníðinga er sagt vera ljótt og marklaust öskur út í loftið. Samt segja þessi tvö orð bara sannleikann um skelfilegt ástand, sem er nýtt í stjórnmálasögunni: Kjósendur hafa afhent örvita bófaflokkum völdin í landinu.
Burt með bónusana

Sammála Karli Garðarssyni, þingmanni Framsóknar. Hann vill banna bónusana, sem tíðkast í fjármálastofnunum. Bónusar grafa undan siðferði og búa til glórulausa græðgigamma, sem ekki eru húsum hæfir. Fjármálaráðherra vill leyfa 25% bónusa, en fjármálastofnanir heimta 100% bónusa. Karl vill, að þetta verði hreinlega bannað. Vitað er, að fjármálastofnanir valda kreppum og hruni, einkum vegna siðblindunnar, sem þar er þjálfuð upp. Enda segir Karl: „Ég segi enga bónusa. Þeir hafa þegar valdið þjóðinni nógu miklum skaða.“ Þetta er mergurinn málsins. Raunar á að skylda bankstera til að vinna aðra hverja viku í samfélagsþjónustu.
Pólitísku boðorðin

Verður einhver flokkur öðrum líklegri til að koma þessum boðorðum í verk?

1. Gangsetja nýju stjórnarskrána.

2. Galopna gögn stjórnsýslu, stjórnmála og fjármála.

3. Bjóða upp allan kvóta til leigu.

4. Taka auðlindarentu af öllum auðlindum.

5. Reka bankstera, koma böndum á bankana.

6. Semja við umheiminn um afnám tolla.

7. Setja lög gegn orðhenglatúlkun dómstóla.

8. Auka framlög til velferðar og heilbrigðis.

9. Nota skatta til að jafna lífskjör.

X. Lögfesta lágmarkslaun 500.000 krónur.
Endurlífgum Austurstræti

Til að koma lífi í Austurstræti þarf að losna við Landsbankann, Héraðsdóm og innihald gamla Pósthússins. Þetta eru dauðir lengdarmetrar við götuna. Innrétta þar moll smábúða með merkjavöru. Á götunni þarf að losna alveg við bíla, setja glært þak yfir hana og koma fyrir eins konar Kolaporti á miðri götu. Gott væri líka að koma lífi í Búnaðarbankann og Austur, sem nú eru dauðir lengdarmetrar. Hingað til hefur hálflokun Austurstrætis verið misheppnuð. Þetta er rokgjá og fólk setur sig í herðarnar, þegar það kemur fyrir Apótekið. Göngugötur erlendis eru betur heppnaðar. Með fjölgun túrista er hægt að endurlífga Austurstræti.
Neitum lambakjöti

Yfirgangur sauðfjárbænda tekur engan enda. Þeir hyggjast áfram beita sauðfé á Almenninga, þvert gegn öllum vísindum. Ómagar á framfæri ríkissjóðs geta það bara til að sýna, að þeir geti það. Beit á Almenningum inn af Þórsmörk skiptir landbúnað engu máli. Sauðfjárbændur eru bara að ögra fólki. Við þurfum að losna við ómagana af ríkissjóði, hætta að kaupa afurðir þeirra, einkum lambakjöt. Nóg er öðrum mat í landi, til dæmis allur fiskurinn. Í leiðinni er rétt að flytja ríkisrekinn kontór landbúnaðarins af hótelinu í Reykjavík. Við þurfum að nýta plássið í hótel. Kontórinn fari norður og niður í afdalaplássið á Sauðárkróki.

HÉR er grein eftir Ólaf Arnalds prófessor um þetta mál.
Húmor í frétt

Eðlilegt er, að fjölmiðlar slái upp fullyrðingu um, að Hæstiréttur hafi farið mannavillt, þótt sögumaður sé hagsmunaaðili. Málgagn útrásarvíkings getur líka slegið því upp eins og aðrir fjölmiðlar. Þetta er óneitanlega fyndið og er því fréttnæmt. Er þetta frétt? -er ætíð marklaus spurning. Hins vegar gef ég lítið fyrir þessa fullyrðingu maka sakamanns, sem birtist eftir dúk og disk. Ég þarf betri heimild til að trúa en fjölmiðill þarf til að birta. En fréttin sú arna lífgaði altjend upp þessa síframlengdu ótíð. Veturinn er kominn á fimmta mánuð og hefur því nóg að gert. Oft var þörf á húmor í fréttum, en nú er nauðsyn.
Síbreytileg lygi

Sigmundur Davíð Gunnlaugsson á mjög erfitt með að koma sér niður á eina lygi um námsferilinn. Tjáði Mogga 2009, að hann væri um það bil að verja doktorsritgerð sína við Oxford. Á tengslavefnum Linked-In lýsir hann sér sem Oxford-menntuðum „Independent Architecture and Planning Professional“ 1995-2007. Á þingmannavef Alþingis segist hann hafa stundað „framhaldsnám í hagfræði og stjórnmálafræði við Oxford-háskóla“. Ekkert af þessu reyndist vera rétt. Ekkert er við það að athuga að vera enginn doktor, en ámælisvert er að ljúga til um nám og gráður. Fáránlegt er svo að geta ekki komið sjálfum sér saman um eina heildstæða lygi.

Maður, sem er margsaga um tötralegan námsferil sinn, er áreiðanlega ófær um að greina milli ímyndana og veruleika.

HÉR er samantekt ýmissa fullyrðinga SDG um námsferil sinn.
Ólæsir þingmenn

Alþingi setti nýlega lög um, að þrettán ára börn megi próflaust aka rafknúnum hjólum á umferðargötum á fullum umferðarhraða. Áður máttu þau aðeins aka á gangstéttum og hjólabrautum á 25 km hraða. Þetta er greinilega lífshættuleg breyting. Bendir til, að alþingismenn séu ekki hæfir til starfsins. Þeir lesa að minnsta kosti ekki það, sem þeir samþykkja, enda má efast um læsi sumra þeirra. Þingmenn segir við börnin: Gerið svo vel, farið út í umferðina og djöflist þar eins og ykkur lystir. Tími er kominn til að setja mörk um lágmarksgreind alþingismanna, svo alvarlegt er ástandið orðið þar á bæ.
Óhæfur og óþolandi

Sigmundur Davíð er óþolandi í hvert skipti, sem hann tjáir sig. Byrjaði feril sinn sem forsætis á að skrúfa fyrir fjárveitingar til smíði Árnasafns. Holan við Hótel Sögu er minnisvarði um hörmuleg afskipti hans af opinberri framkvæmd. Síðan reynir hann að tefja framkvæmdir við endurreisn Landspítalans, sem áttu að byrja núna. Það gerir hann með því að fara að mæla með annarri staðsetningu á of lítilli lóð á útvarpsreitnum í Efstaleiti. Það tefur framkvæmdir um áratug og er bein árás á heilsu þjóðarinnar. Sigmundur Davíð er ítrekað týndur vikum saman og reitir svo fólk til reiði, þegar hann rís úr rekkju. Algerlega óhæfur.
Réttur til mótmæla

Þótt við séum hálfgerðir þrælar fóla og fífla, höfum við rétt til að mótmæla á á götum og gangstéttum. Skiptir þá engu, hvað sumum eða mörgum finnst fáránlegt við tilefnið. Gildir líka um mótmælastöðu á Landspítalalóð gegn fóstureyðingum. Þau hafa vissulega fengið að standa í meira en heilt ár. Þar hafa stundum verið mótmæli gegn mótmælunum. Allt hefur sem betur fer farið friðsamlega fram. Þetta er partur af lýðræðinu. Gott er, að til sé fólk, sem lætur ekki allt yfir sig ganga þegjandi og hljóðalaust. Sama gildir um mótmælastöðu utan við sendiráð Bandaríkjanna. Fasismi var af lögreglu og dómstólum að berja þau mótmæli niður.
Allt önnur Ella

Sigmundur Davíð er alveg ómenntaður í skipulagsfræðum, þótt hann hafi flaggað fölskum doktor frá Oxford. Endurreisn Dresden er engin fyrirmynd tilgátuþorps í miðbæ Selfoss eða skrifstofuhúss Alþingis, þótt hann telji það. Í Dresden voru dómkirkja og miðbær endurreist í nákvæmlega sama formi og á sama stað og þau höfðu áður verið. Á Selfossi vill SDG fá hugmyndir úr ýmsum áttum og reisa þar Disneyland. Nær væri að gera vel við gömlu húsin á Eyrarbakka og Stokkseyri þar sem þau eru og hafa ætíð verið. Einnig er plat að draga upp úr skúffu gamla og misráðna hugmynd Guðjóns Samúelssonar að skrifstofu Alþingis. Engin Dresden er þar heldur
Við lambhúshettufólkið

Var að setja á mig lambhúshettuna í hesthúsinu, þegar útvarpið upplýsti, að Ingibjörg Sólrún vildi banna lambhúshettur. Hvað gera hestamenn þá, sagði ég. Svipaður vandi er kveðinn að drápurum lambhúshettusveitar, þegar þeir næst ná geðsjúklingi í herkví. Ætli múslimahatarar komi þá með haglarana til að freta á lambhúshettumenn? Eitthvað nánar verður að skilgreina, hvað við er átt með banni við lambhúshettum. Er ekki nóg að banna búrkur? Ingibjörg Sólrún vill sem betur fer ekki banna slæður, enda eru þær þjóðbúningur, sem íslenzkar konur báru utan dyra fyrir fáum áratugum. Þær voru þá ekki tákn um kúgun kvenna.
Gabb eða gubb

Enn er ég ekki viss um, hver voru aprílgöbb og hver voru aprílgubb. Mér fannst þrefalt fleira vera grunsamlegt en viðurkennt var að lokum. Lifi í samfélagi samfellds aprílgubbs, ímynduðum heimi, þar sem ég set spurningamerki við aðra hverja frétt. Forsætis fer eingöngu með annað hvort aprílgabb eða aprílgubb. Þetta rennur allt í móðu hjá mér, hver er að grínast og hver talar í fúlustu alvöru. Mörk skáldskapar og veruleika eru að mást út hér á landi. Ég get hins vegar notað erlenda fjölmiðla og áttað mig á þarlendum veruleika. Íslenzka er orðin að undarlegu Newspeak, þar sem þvættingur einn er tungumál þjóðlífsins.

„Með því vinna kynslóðir fullveldisstofnunarinnar með kynslóðum samtímans við uppbyggingu til framtíðar. Um leið og horft er til framtíðar er fortíðinni sýnd virðing og draumar fyrri kynslóðar uppfylltir í þágu framtíðarkynslóða.“ Gabb eða gubb?